Orde do 20 de agosto de 2021 pola que se prorroga e se modifica a Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia e se mantén a suspensión da exixencia da exhibición de documentación para o acceso a determinados establecementos prevista nela e na Orde do 1 de xullo de 2021 pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19, e se substitúe por unha regulación transitoria e provisional.\nNormas afectadas Seleccione 1908A/2021 (20-08-2021) 2506A/2021 (29-09-2021)\nPolo artigo quinto da Orde do 29 de setembro de 2021 pola que se aproba o novo Plan de lecer nocturno da Comunidade Autónoma de Galicia déixase sen efecto a regulación transitoria e provisional prevista nos puntos quinto e sexto desta orde.\nAtendendo á evolución da situación epidemiolóxica, prorrógase ata as 00.00 horas do día 4 de setembro de 2021 a eficacia das medidas previstas na Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, sen prexuízo do indicado no punto segundo desta orde.\nMediante a Orde do 29 de xullo de 2021 modificouse o anexo II da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia.\nFinalmente, mediante a Orde do 5 de agosto de 2021 introducíronse novas modificacións e prorrogouse a Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia.\nAsí mesmo, debe terse en conta que o Tribunal Superior de Xustiza de Galicia en dous autos notificados o día 12 de agosto de 2021, que resolven solicitudes de medidas cautelarísimas presentadas en recursos contencioso-administrativos presentados contra a Orde do 22 de xullo de 2021 pola que se prorroga e se modifica a Orde do 25 de xuño de 2021, pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, e se modifica a Orde do 1 de xullo de 2021 pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19, denega as medidas de suspensión solicitadas, pero nos seus fundamentos de dereito entende que as medidas referidas á obrigación de presentar un certificado emitido polo Servizo Público de Saúde que acredite as circunstancias que se apuntan en relación coa hostalaría e a restauración (vacinación, recuperación ou proba diagnóstica de infección activa negativa) requirirían de autorización xudicial preceptiva conforme o disposto na nova redacción do artigo 10.8 da LXCA dada pola Lei 3/2020, do 18 de setembro, de medidas procesuais organizativas para facer fronte á COVID-19, por consideralas como medidas restritivas de dereitos. Polo exposto, o Tribunal entende que estas medidas carecen de vixencia na Comunidade Autónoma de Galicia, por canto non se someteron a autorización da Sala do Contencioso-Administrativo do Tribunal Superior de Xustiza de Galicia.\nA Administración autonómica considerou no seu día que o contido destas medidas non precisaba de autorización xudicial preceptiva, ao non limitar ou restrinxir dereitos fundamentais e basearse no artigo 38.1 da Lei 8/2008, do 10 de xullo, de saúde de Galicia. Porén, tendo en conta o criterio manifestado nestes autos polo Tribunal Superior de Xustiza de Galicia, a Administración autonómica considerou que o procedente era solicitar a dita autorización, para evitar calquera dúbida en relación coa vixencia e eficacia da exixencia destes certificados e fomentar, así, a seguridade xurídica.\nDebe lembrarse que, en todo caso, o empeño da Administración autonómica é garantir o libre exercicio das actividades económicas concernidas, compatibilizándoo coa maior seguridade sanitaria posible. Así mesmo, cabe lembrar que a exixencia deste certificado permitiu a apertura dos interiores da hostalaría e restauración en situacións en que antes estaban pechados, así como do lecer nocturno, en circunstancias en que antes estaba suspendida. Por iso, enténdese que a exixencia de certificados é, en todo caso, unha medida alternativa menos gravosa ao peche destas actividades.\nDeste modo, á espera do pronunciamento do Tribunal Superior de Xustiza de Galicia sobre a autorización da exixencia dos certificados anteditos, mediante a Orde do 13 de agosto de 2021 suspendeuse expresamente, por razóns de coherencia, a eficacia das previsións da regulación vixente en que se prevía a exixencia destes certificados e substituíuse esta exixencia por unha regulación transitoria e provisional.\nA Orde de 13 de agosto resaltaba na súa exposición de motivos o carácter transitorio e provisional desta regulación, que non prexulgaba, polo tanto, de ningún xeito, a súa conformación definitiva no caso de non ser autorizada a medida de exixencia de certificados. Neste sentido, expresábase que no caso de que non se autorizase a medida de exixencia de certificados, esta regulación sería revisada na seguinte reunión do Comité Clínico.\nCon data do 14 de agosto de 2021, notificouse providencia da Sección Terceira da Sala do Contencioso-administrativo do Tribunal Superior de Xustiza de Galicia en que se adiantaba a denegación da autorización xudicial da medida da exixencia de certificados. O Auto 97/2021 polo que se denega a autorización das medidas consistentes na exhibición de documentación para o acceso a determinados establecementos previstos na Orde de 13 de agosto de 2021 foi ditado o día 20 de agosto de 2021 e notificado nesta data. Á vista desta situación, e á espera da existencia dunha decisión xudicial firme que se pronuncie sobre esta cuestión, debe manterse a regulación transitoria e provisional ditada en substitución da exixencia de exhibición de documentación acreditativa de determinadas circunstancias, coas adaptacións que se recollen nesta orde, tendo en conta a evolución favorable da situación epidemiolóxica.\nPosteriormente, mediante a Orde do 16 de agosto de 2021 modificouse o anexo II da Orde do 25 de xuño para adaptalo á situación derivada da evolución da pandemia.\nNa reunión do Comité Clínico do día 18 de agosto de 2021 revisouse tanto a evolución da situación epidemiolóxica como a indicada regulación transitoria e provisional. Mediante a presente orde mantéñense a suspensión da exixencia da exhibición de documentación, así como as medidas adoptadas na Orde do 13 de agosto, adaptadas á evolución favorable da situación epidemiolóxica.\nAdemais, dado que, en termos xerais, malia a evolución favorable, se mantén na Comunidade Autónoma a situación epidemiolóxica que motivou a adopción das medidas recollidas na Orde do 25 de xuño, óptase por prorrogar a súa eficacia, ata as 00.00 horas do día 4 de setembro, e por introducir determinadas modificacións coa finalidade de adaptala á concreta evolución da situación epidemiolóxica de determinados concellos, incluídos no nivel de restricións que en cada caso corresponda os concellos en que variou a situación.\nEn concreto, na regulación transitoria e provisional que se aproba nesta orde en substitución da exixencia de exhibición de documentación para o acceso a determinados establecementos, introdúcense tamén determinadas modificacións que son xa posibles neste momento, tendo en conta a evolución da situación epidemiolóxica. Así, nos establecementos de hostalaría e restauración, xogo, lecer nocturno e albergues, coa finalidade de continuar avanzando na modulación de determinadas restricións e compatibilizar o desenvolvemento das correspondentes actividades coa seguridade sanitaria, óptase por aumentar a capacidade máxima permitida en determinados casos, e todo isto sen prexuízo das medidas máis permisivas que se poidan aprobar se finalmente se autoriza a medida consiste na exixencia da exhibición de documentación para o acceso a determinados establecementos, polas maiores garantías de seguridade sanitaria que ofrece esta medida.\nA adopción das medidas contidas nesta orde vén determinada pola evolución da situación epidemiolóxica e sanitaria da Comunidade Autónoma. Así resulta do informe da Dirección Xeral de Saúde Pública do 19 de agosto de 2021, do cal se destacan os seguintes datos:\nDo total de concellos de Galicia, 41 non notificaron casos nos últimos 14 días. O número de concellos sen casos nos últimos 7 días foi de 74. Isto supón un aumento en 9 concellos a 14 días e en 14 concellos a 7 días desde o día 8 de agosto, que era de 32 e 60, a 14 e 7 días.\nEntre o 6 e o 12 de agosto realizáronse 70.281 probas diagnósticas de infección activa polo virus SARS-CoV-2 (46.087 PCR e 24,194 tests de antíxenos) cunha porcentaxe de positividade a sete días do 9,99 %, o que supón un descenso do 13,7 %, con respecto a entre o 27 de xullo e o 2 de agosto, que era do 11,57 %.\nA incidencia acumulada a 7 e 14 días é de 166 e 416 casos por cen mil habitantes, respectivamente, valores inferiores aos observados no reflectido no informe do día 8 de agosto, en que eran de 253 e 547 casos por cen mil habitantes, respectivamente (descenso do 34 % a 7 días e do 24 % a 14 días).\nA tendencia diaria mostra, desde o 1 de marzo, un primeiro tramo de crecemento lento, cunha porcentaxe de cambio diaria (PCD) do 0,6 %, un segundo tramo decrecente, a un ritmo non moi rápido, cunha PCD do -2,2 % e un terceiro, a partir do 19 de xuño, de crecemento cunha PCD do 10,4 %, e a partir do 21 de xullo un decrecemento cunha PCD do 4,1 %. Segundo este modelo espérase que a incidencia siga a diminuír tanto a 7 como a 14 días. Aínda que os intervalos de confianza seguen a ser amplos.\nPolo que respecta á situación das áreas sanitarias, as taxas a 14 días das áreas están entre os 205,12 casos por 100.000 habitantes de Ourense e os 616,14 da Coruña. Pola súa banda, as taxas de incidencia a 14 días seguen a diminuír con respecto a hai 7 días. As áreas sanitarias de Santiago e Ourense descenderon dos 100 casos por 100.000 habitantes a 7 días e dos 250 casos por 100.000 habitantes a 14 días.\nNo que atinxe á evolución da incidencia por grupos de idade e por áreas sanitarias, os grupos de idade de 50 a 79 e de 80 e máis anos, en xeral, aumentaron en todas as áreas, aínda que se observa un descenso nos de 50 a 79 nas áreas de Santiago, Ourense e Pontevedra. Tamén se observa un descenso nos de 80 e máis anos na área de Pontevedra. No grupo de idade de 80 e máis anos obsérvase que nas áreas da Coruña e Vigo segue en aumento. Nas áreas de Lugo e Pontevedra obsérvase un novo incremento tras o descenso previo.\nNo que respecta á hospitalización dos casos COVID-19, a media de pacientes COVID-19 en hospitalización de agudos nos últimos 7 días foi de 245, o que significa un descenso do 5 % con respecto ao día 8 de agosto. A taxa de pacientes coa COVID-19 en hospitalización de agudos é de 9,1 ingresados por 100.000 habitantes, cun descenso, tamén, do 5 % con respecto ao informe do día 8 de agosto. En canto aos ingresos COVID-19 nas unidades de críticos (UCI) nos últimos 7 días, a media foi de 54,7 e a taxa a 7 días de ingresados nas UCI é de 2,0 ingresados por 100.000 habitantes, o que supón un aumento do 11 % con respecto ao 8 de agosto, tanto na media como na taxa. Concretamente, no que respecta ao número de ingresos por grupo de idade, destácase que o grupo de idade de 15 a 64 anos é o que presenta máis ingresos pero os grupos de idades máis avanzadas, especialmente os de 80 e máis anos, tamén teñen un peso importante, o que se explica porque ante incidencias elevadas, como as que estamos a ter, este grupo de idade ten risco de enfermar de gravidade, a pesar da vacinación, xa que a vacina non evita que aconteza e os maiores teñen máis probabilidade de non desenvolver anticorpos de xeito igualmente eficiente que os máis novos debido á senescencia do sistema inmune.\nAsí mesmo, as defuncións por COVID-19 están a aumentar, aínda que a onda está a descender, debido a que tanto as hospitalizacións como as defuncións levan un atraso con respecto á incidencia de casos.\nSobre a situación epidemiolóxica nos concellos de Galicia, debe terse en conta que dos concellos con poboación igual ou maior de 10.000 habitantes (54), 24 presentan unha taxa axustada de incidencia a 14 días igual ou superior aos 250 casos por cen mil habitantes, fronte aos 34 do informe anterior. Ningún deles supera os 500 casos por 100.000 habitantes. Pola súa banda, dos concellos de menos de 10.000 habitantes (259), 55 presentan unha taxa axustada de incidencia a 14 días igual ou superior aos 250 casos por cen mil habitantes, fronte aos 69 do día 8 de agosto. Deles, 11 presentan taxas axustadas de incidencia iguais ou superiores a 500 casos por cen mil habitantes. No que atinxe ás comarcas, só a de Fisterra se atopa no nivel máximo. Atópanse no nivel alto as comarcas de Vigo, A Paradanta, O Condado, O Baixo Miño, A Mariña Oriental, Terra de Soneira, Ferrol, Eume, A Coruña, Betanzos e Bergantiños.\nEn relación coas variantes do virus SARS-CoV-2, desde a posta en marcha da vixilancia da prevalencia das variantes en Galicia, baseada na aplicación dunhas PCR específicas sobre unha mostra aleatoria das mostras positivas para SARS-CoV-2 por PCR da semana previa, identificadas nos servizos de microbioloxía dos hospitais CHUAC, CHUS, CHUVI, CHUO, HULA e Vithas (Vigo), na semana epidemiolóxica 31/2021 (do 2 ao 8 de agosto) a porcentaxe de positividade para a posible variante Alfa foi dun 7 % (IC95 %: 6-8 %) e para a variante Delta foi do 91 %. (IC95 %: 89-92 %). Polas diferenzas nas fraccións de mostraxe entre áreas sanitarias, a prevalencia axustouse ao número de casos en cadansúa área, que é notablemente diferente á prevalencia sen axustar 93 % (IC95 %: 92-94 %) e 5 % (IC95 %: 4-6 %) para as variantes Delta e Alfa, respectivamente. Ata a semana 301, incluída, das variantes de preocupación (VOC) identificáronse 9934 casos da variante Alfa con secuenciación completa; 36 da variante Beta (B.1.351 ou surafricana) por secuenciación completa; 82 da variante Gamma (P1 ou brasileira) por secuenciación completa; 395 da variante Delta (B.1.617.2 ou india). Ademais das VOC, tense constancia de 4 mostras coa variante Eta (B.1.525 ou nixeriana); 9 mostras coa variante Iota (B.1.526 ou de Nova York); 21 mostras coa variante Lambda (C.37) e 32 mostras con variante B.1.621 (colombiana).\nA taxa de incidencia a 14 días, no global de Galicia, está nos 416 casos por cen mil habitantes. Todas as áreas sanitarias diminúen a súa incidencia tanto a 7 como a 14. Santiago e Ourense teñen unha incidencia a 7 días menor dos 100 casos por 100.000 habitantes.\nNo que atinxe aos concellos de máis de 10.000 habitantes, xa aplicando o axuste de taxas, hai 24 concellos con taxas de incidencia a 14 días iguais ou superiores a 250 casos por cen mil habitantes. Nos de menos de 10.000 hai 55 concellos que superen unha taxa de incidencia de 250 casos por cen mil habitantes.\nPara reflectir este feito, a partir da adopción deste novo criterio, a incidencia acumulada global a 14 e 7 días axustarase segundo evolucione o risco de ingreso en cada momento. A consideración do risco de ingreso como factor permitirá manter os niveis de restricións establecidos na súa forma actual (nivel máximo, nivel alto, nivel medio e nivel medio-baixo), pero cunha actualización dos valores que provocan a entrada nun ou noutro nivel segundo o factor expresado do risco de ingreso, o que permitirá ter en conta en cada momento de forma dinámica os efectos positivos do avance da campaña de vacinación. Para determinar nesta orde os concellos de nivel de restrición máximo e alto tivéronse en conta as taxas de incidencia a 14 e 7 días axustadas, mais mantendo as mesmas taxas de incidencia previas ao axuste.\nDebe destacarse, ao fío do anterior, que Galicia conta cunha poboación especialmente envellecida, cunha porcentaxe de persoas de 65 e máis anos (ano 2020) do 25,4 % fronte ao 19,6 % do conxunto de España. Porén, tamén hai que ter en consideración que, aínda que esta cobertura se obteña en determinados grupos, a distribución poboacional pode ser desigual, se se ten en conta toda a poboación e non os grupos de idade prioritarios que se están a vacinar en primeiro lugar. Tampouco se pode esquecer que mentres non se consiga conter a pandemia no mundo, con países con alta circulación do virus, poden aparecer novas variantes do virus que poidan ter a capacidade de escapar á inmunidade proporcionada polas vacinas actuais. Ademais, a circulación da variante Delta pode facer que haxa escape á inmunidade naquelas persoas que non estean completamente vacinadas e certo escape nas completamente vacinadas, sen esquecer que esta variante se considera que é un 40-60 % máis transmisible ca a variante Alfa. Non obstante, estas medidas aplicaranse con criterios epidemiolóxicos, pero tamén de proporcionalidade, e estarán en vixencia só durante o tempo preciso para asegurar que a evolución desta situación epidemiolóxica é boa e se está a cortar a transmisión, que é o obxectivo destas medidas.\nEn atención ao exposto, tendo en conta o indicado no citado informe da Dirección Xeral de Saúde Pública e logo de escoitar as recomendacións do Comité Clínico reunido para estes efectos, acórdase manter no nivel alto de restricións a Fisterra, Laxe, Malpica de Bergantiños, Cabanas, Arteixo, Betanzos, Cee, Miño, Sada, Pontedeume, Meis, Redondela, Tomiño, Tui, Bueu, O Grove, Arbo, As Neves, Nigrán e O Barco de Valdeorras.\nOs concellos de Fisterra e Laxe presentan taxas axustadas a 7 e 14 días propias do nivel máximo, non obstante as súas taxas a 7 días melloraron, descendendo a incidencia desde o día 8 de agosto de 2021, polo que se considera que este nivel é suficiente, polo de agora, para controlar a evolución da súa incidencia. Os concellos de Malpica de Bergantiños e Cabanas presentan taxas a 14 días propias do nivel máximo, non obstante a súa taxa axustada a 7 días é propia do nivel alto de restricións. A isto únese que a evolución da súa incidencia nos últimos 7 días é descendente, polo que se considera suficiente mantelos no nivel alto.\nTamén se manteñen no nivel alto os concellos de Arteixo, Betanzos, Cee, Miño, Sada, Pontedeume, Meis, Redondela, Tomiño, e Tui, polas súas taxas a 7 e a 14 días. En xeral, nestes concellos hai unha melloría da incidencia a 7 días, a pesar de que as súas taxas aínda son de nivel alto, pero espérase que, de seguir esta evolución, é posible que poidan descender de nivel proximamente.\nIgualmente, mantense neste nivel alto o concello do Barco de Valdeorras, porque, malia a diminución da súa incidencia ata taxas propias do nivel medio, non se observa unha clara melloría como no resto de concellos que si descenden ao nivel medio. Ademais, este concello é a cabeceira da comarca e, en canto volve aumentar, por pouco que sexa, a súa incidencia irradia casos aos concellos do resto da comarca.\nOs concellos de Cabana de Bergantiños e Muxía, desde o nivel medio actual, porque aínda que presentan taxas a 7 e 14 días propias do nivel máximo, os casos existentes débense a gromos de orixe coñecida e controlada e os novos casos están a darse en casos previamente en corentena e, polo tanto, este nivel considérase suficiente para o control da incidencia, polo de agora, e máis se temos en conta o tamaño da súa poboación. Non obstante, manteranse en vixilancia para observar a evolución da súa situación epidemiolóxica.\nOs concellos da Cañiza e Rábade, desde o nivel medio-baixo actual, a pesar de que as súas taxas a 7 días son propias do nivel máximo. Particularmente, no caso da Cañiza polo tamaño da súa poboación (uns 5.000 habitantes) e á espera de coñecer a evolución da súa situación epidemiolóxica, decidiuse, polo de agora, ascendelo a este nivel e non ao máximo, a pesar de que non todos os casos teñen vínculo con gromos de orixe coñecida. No caso de Rábade, que ten 1.500 habitantes, posto que os casos están asociados a un bar e se atopan xa baixo control, considérase que este nivel podería ser suficiente para o control do gromo. Manterase en observación ata realizar o cribado pertinente entre os usuarios do bar e a veciñanza do concello.\nFinalmente, acórdase que descendan a nivel medio, desde o nivel alto actual, os seguintes concellos: Por unha banda, os concellos de Carballo, Ames, Ribeira, Chantada, Lugo, Verín, Cambados, Marín, Poio, Vilagarcía de Arousa, Gondomar e Salvaterra do Miño, polas súas taxas axustadas a 7 e 14 días.\nPor outra banda, os concellos da Laracha, Cambre, Culleredo, Oleiros, Ferrol, Outeiro de Rei, Ribadeo, Viveiro, Pontevedra, Portas, Sanxenxo, Soutomaior, A Guarda, Baiona e O Porriño presentan taxas a 14 días que son propias do nivel alto; non obstante, acórdase que descendan ao nivel medio de restricións debido á clara melloría da súa situación epidemiolóxica, tanto a 7 como a 14 días, e a que as súas taxas a 7 días ou ben son propias do nivel medio ou do nivel medio-baixo, ou ben están moi próximas ao límite inferior do rango desta taxa no nivel alto, de tal xeito que a dita taxa practicamente se corresponde co nivel medio.\nPolo que se refire aos concellos da Coruña e Vigo, no momento da reunión do Comité Clínico e de emisión do Informe da Dirección Xeral de Saúde Pública do día 19 de agosto, a súa situación era propia do nivel alto, ben que xa se advertía que a súa evolución era favorable e que era posible que puidesen descender de nivel nos seguintes días. Esta evolución favorable pode constatarse o día de adopción desta orde, segundo resulta dos datos que se recollen no Informe da Dirección Xeral de Saúde Pública do día 20 de agosto. Concretamente, no caso de Vigo, saliéntase que a súa taxa de incidencia axustada a 7 días é propia do nivel medio de restricións; ademais, neste concello a razón de taxas a 7 días está por debaixo do 1 (concretamente é de 0,68), o que confirma a boa evolución da situación. O concello da Coruña tamén amosa unha mellora importante da súa situación epidemiolóxica, cunha evolución moi favorable que se reflicte nunha razón de taxas a 7 días por debaixo do 1 (concretamente, 0,60), o que significa que a incidencia a 7 días está a descender, cunha redución do 40 % con respecto á semana anterior. Os datos expostos determinan que se acorde a baixada de Vigo e A Coruña ao nivel medio de restricións.\nEsta situación exixe que, ademais de incluír estas cidades no nivel medio do anexo desta orde, se modifique tamén o anexo da Orde do 19 de agosto de 2021 pola que se prorroga e se modifica o anexo da Orde do 21 de xullo de 2021 pola que se establecen medidas cualificadas de prevención para facer fronte á evolución da situación epidemiolóxica derivada da COVID-19 na Comunidade Autónoma de Galicia e que precisan de autorización xudicial para a súa eficacia. En particular, polo que se refire a esta última orde, cabe destacar que a modificación non supón un aumento do nivel de restricións que afectan dereitos fundamentais.\nPola súa banda, mantéñense no nivel medio de restricións os concellos de Coirós, Corcubión, Avión, A Lama, Abegondo, Coristanco, Curtis, Oza-Cesuras, Ponteceso, Boiro, Silleda, Touro, Narón, Neda, Monterroso, Catoira, Mondariz, Pazos de Borbén, Carral, Cerceda, Fene, Padrón, Rianxo, Mondoñedo, Monforte de Lemos, Sarria, Allariz, Coles, Xinzo da Limia, A Illa de Arousa, Cangas, Moaña, Santiago de Compostela, Mos, Salceda de Caselas, Cariño, O Carballiño, Zas, A Veiga, Trazo, Barreiros, Santa Comba e Caldas de Reis.\nOs concellos de Coirós, Corcubión, Avión e A Lama mantéñense no nivel medio xa que, aínda que as súas taxas a 7 e/ou a 14 días son propias do nivel máximo de restricións, trátase de concellos con pouca poboación, nos cales poucos casos aumentan as súas taxas artificialmente e, en todos eles, os casos pertencen a gromos de orixe coñecida e están ben rastrexados e, nos que se deu algún caso novo, é entre contactos xa en corentena.\nOs concellos de Abegondo, Coristanco, Curtis, Oza-Cesuras, Ponteceso, Boiro, Silleda, Touro, Narón, Neda, Monterroso, Catoira, Mondariz e Pazos de Borbén, a pesar de que as súas taxas a 7 e/ou 14 días son propias do nivel alto, xa que se trata de concellos, en xeral, pequenos, nos cales poucos casos aumentan as súas taxas. Ademais, na meirande parte deles, os casos están rastrexados e asociados a gromos.\nOs concellos de Carral, Cerceda, Fene, Padrón, Rianxo, Mondoñedo, Monforte de Lemos, Sarria, Allariz, Coles, Xinzo da Limia, A Illa de Arousa, Cangas e Moaña mantéñense no nivel medio polas súas taxas a 7 e a 14 días.\nOs concellos de Santiago de Compostela, Mos e Salceda de Caselas mantéñense no nivel medio pola súa taxa axustada a 14 días, xa que, a pesar da melloría da taxa a 7 días, considérase preciso asegurar que a boa evolución é estable e mantida no tempo.\nMantense neste nivel o concello de Cariño, pola súa taxa a 7 días, que supón un certo empeoramento da súa situación epidemiolóxica , aínda que se trata dun concello pequeno, mais nesta época recibe visitantes, polo que se considera que é necesario que siga neste nivel ata observar unha clara melloría na súa situación epidemiolóxica.\nOs concellos do Carballiño e Ourense presentan taxas propias do nivel medio-baixo; non obstante, dado que entraron no nivel medio o día 14 de agosto de 2021, considérase necesario mantelos nel para asegurar a súa boa evolución, posto que, tradicionalmente, se trata de concellos que aparentemente baixan a súa incidencia para, en moi pouco tempo, ascender de novo.\nPola súa banda, ascenden ao nivel medio os seguintes concellos:\nO concello de Zas, actualmente no nivel medio-baixo, aínda que as súas taxas a 7 e a 14 días son propias do nivel máximo, xa que os gromos que se están a dar están ben rastrexados e algún deles importado doutros concellos ou provincias, polo que os casos que orixinan o gromo se infectan fóra do concello. Polo tanto, considérase que este nivel, dadas as características epidemiolóxicas, podería ser suficiente para o control da incidencia.\nO concello da Veiga, actualmente no nivel medio-baixo, a pesar de que as súas taxas a 7 e a 14 días son propias do nivel máximo, xa que se trata dun concello de menos de 1.000 habitantes no cal poucos casos elevan a súa taxa. Non obstante, a aparición de todos os casos en dous días fai pensar nun gromo que, polo de agora, está baixo investigación e que parece que está asociado a un bar dun lugar concreto, polo cal se considera, de momento, este nivel e non o máximo.\nOs concellos de Trazo e Barreiros tamén ascenden a este nivel, aínda que as súas taxas a 7 e/ou a 14 días son propias do nivel alto. Ambos os concellos presentan casos que están asociados a gromos coñecidos e teñen pouca poboación, polo que, polo de agora, este nivel medio se consideraría suficiente para o control.\nOs concellos de Santa Comba e Caldas de Reis ascenden a este nivel polas súas taxas a 14 días e a 7 e a 14 días, respectivamente. O concello de Santa Comba xerou casos noutros concellos, polo que se considera que debe estar neste nivel para evitar, na medida do posible, a irradiación de casos. Por outra banda, saliéntase que a situación epidemiolóxica de Caldas de Reis empeorou nos últimos 7 días.\nO resto de concellos de Galicia inclúense no nivel medio-baixo de restricións.\nA eficacia desta orde comezará ás 00.00 horas do día 21 de agosto de 2021 e estenderase durante o período en que se prorroga a eficacia da Orde do 25 de xuño de 2021 nesta orde, sen prexuízo do seguimento e da avaliación continua a que está sometida co fin de garantir a súa adecuación á evolución da situación epidemiolóxica e sanitaria.\nSegundo. Mantemento da suspensión da exixencia da exhibición de documentación para o acceso a determinados establecementos prevista na Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia e na Orde do 1 de xullo de 2021 pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19, e substitución por unha regulación transitoria e provisional\n1. Mantense a suspensión da exixencia da exhibición de documentación para o acceso a determinados establecementos prevista nos números 3.22, III.2.1 e III.2.7 do punto 4.1 do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, así como no número 4.1 do anexo da Orde do 1 de xullo de 2021 pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19.\n2. A exixencia desta documentación substituirase pola regulación transitoria e provisional establecida nos puntos segundo, terceiro, cuarto, quinto e sexto desta orde.\n3. Sen prexuízo do indicado, as autoridades sanitarias, coa finalidade de compatibilizar o desenvolvemento das correspondentes actividades coa seguridade sanitaria e asegurar un nivel elevado de protección da cidadanía, recomendan que só se acceda ao interior dos locais de hostalaría e restauración e xogos e apostas situados nos concellos con nivel alto de restrición, recollidos na letra B do anexo II da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, cando se cumpra algunha das seguintes condicións:\n1º. Que a persoa conte coa pauta completa dunha vacina contra a COVID-19 para a cal se concedeu unha autorización de comercialización de conformidade co Regulamento (CE) nº 726/2004.\n2º. Que a persoa dispoña dunha proba diagnóstica de infección activa (PDIA) negativa. No caso dos tests rápidos de antíxenos, deberán estar enumerados na lista común e actualizada de tests rápidos de antíxenos da COVID-19 establecida sobre a base da Recomendación 2021/ C 24/01, do Consello de Europa. A proba debe ser realizada nas últimas 72 horas anteriores.\n3º. Que a persoa se recuperase dunha infección polo SARS-CoV-2 diagnosticada e que estea no período comprendido entre o día 11 e o 180, ambos incluídos, despois da PDIA positiva.\nTerceiro. Modificación do parágrafo 1 do punto 3.22 (Hostalaría e restauración) do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia\nModifícase o parágrafo 1 do punto 3.22 (Hostalaría e restauración) do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, que queda redactado como segue:\n«1. A prestación de servizos de hostalaría e restauración en bares, cafetarías e restaurantes axustarase ás seguintes regras, en función dos datos epidemiolóxicos existentes nos correspondentes concellos:\na) Nos concellos enumerados na letra A do anexo II da presente orde, os establecementos poderán prestar servizos de recollida no local e de consumo a domicilio, de entrega a domicilio e de terraza co cincuenta por cento da capacidade máxima permitida con base na correspondente licenza municipal ou do que sexa autorizado para este ano, no caso de que a licenza sexa concedida por primeira vez. Estes establecementos permanecerán pechados ao público para o consumo no interior do local.\nEn todo caso, deberá asegurarse que se mantén a debida distancia de seguridade interpersoal entre as mesas ou, de ser o caso, as agrupacións de mesas, e a ocupación máxima será de dez persoas na terraza, por mesa ou agrupación de mesas. Así mesmo, controlarase que consumidores e empregados manteñan a distancia de seguridade establecida co fin de evitar posibles contaxios.\nO horario de peche ao público será ás 23.00 horas. Os establecementos que utilicen a opción de ampliar o seu horario ata a 1.00 horas deberán cumprir os requisitos que se determinan para este caso no número 2 deste punto e nas medidas aprobadas pola consellería competente en materia de sanidade no marco do Plan de hostalaría segura, e sen que se poidan admitir novos clientes a partir das 00.00 horas.\nb) Nos concellos enumerados na letra B do anexo II da presente orde, os establecementos poderán prestar servizos de recollida no local e de consumo a domicilio, de entrega a domicilio e de terraza co setenta e cinco por cento da capacidade máxima permitida con base na correspondente licenza municipal ou do que sexa autorizado para este ano, no caso de que a licenza sexa concedida por primeira vez, e tamén de servizo no interior cunha ocupación do trinta por cento. Non se poderá prestar servizo na barra.\nEn todo caso, deberá asegurarse que se mantén a debida distancia de seguridade interpersoal entre as mesas ou, de ser o caso, as agrupacións de mesas, e a ocupación máxima será de seis persoas no interior e dez persoas na terraza, por mesa ou agrupación de mesas. Así mesmo, controlarase que consumidores e empregados manteñan a distancia de seguridade establecida co fin de evitar posibles contaxios.\nc) Nos concellos enumerados na letra C do anexo II da presente orde, os establecementos poderán prestar servizos de recollida no local e de consumo a domicilio, de entrega a domicilio e de terraza co cen por cento da capacidade máxima permitida con base na correspondente licenza municipal ou do que sexa autorizado para este ano, no caso de que a licenza sexa concedida por primeira vez, e tamén de servizo no interior cunha ocupación do cincuenta por cento. Non se poderá prestar servizo na barra.\nEn todo caso, deberá asegurarse que se mantén a debida distancia de seguridade interpersoal entre as mesas ou, de ser o caso, as agrupacións de mesas, e a ocupación máxima será de seis persoas no interior e dez persoas na terraza, por mesa ou agrupación de mesas.\nAsí mesmo, controlarase que consumidores e empregados manteñan a distancia de seguridade establecida co fin de evitar posibles contaxios.\nOs establecementos poderán prestar servizos de recollida no local e de consumo a domicilio ou ben servizo de entrega a domicilio ata a 1.00 horas. Neste caso, a permanencia nestes establecementos deberá ser a estritamente necesaria. En todo caso, evitaranse aglomeracións e controlarase que os consumidores e empregados manteñan a distancia de seguridade establecida co fin de evitar posibles contaxios.\nd) Nos concellos enumerados na letra D do anexo II da presente orde, os establecementos poderán prestar servizos de recollida no local e de consumo a domicilio, de entrega a domicilio e de terraza co cen por cento da capacidade máxima permitida con base na correspondente licenza municipal ou do que sexa autorizado para este ano, no caso de que a licenza sexa concedida por primeira vez, e tamén de servizo no interior cunha ocupación do setenta e cinco por cento. Só se poderá utilizar a barra para solicitar e recoller consumicións por parte das persoas usuarias, pero non para realizar o consumo nela.\nOs establecementos poderán prestar servizos de recollida no local e de consumo a domicilio ou ben servizo de entrega a domicilio ata a 1.00 horas. Neste caso, a permanencia nestes establecementos deberá ser a estritamente necesaria. En todo caso, evitaranse aglomeracións e controlarase que consumidores e empregados manteñan a distancia de seguridade establecida co fin de evitar posibles contaxios.»\nCuarto. Modificación dos números 1 e 2 da epígrafe III.2.1 do punto 4.1 do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia\nModifícanse os números 1 e 2 da epígrafe III.2.1 do punto 4.1 do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, que quedan redactados como segue:\n«1. Nos concellos enumerados na letra A do anexo II, os establecementos de xogos colectivos de diñeiro e de azar, salóns de xogo, salas de bingo, salóns recreativos, rifas e tómbolas, locais específicos de apostas e outros locais e instalacións asimilables aos de actividade recreativa de xogos e apostas, conforme estableza a normativa sectorial en materia de xogo, estarán pechados temporalmente.\n2. Nos concellos enumerados nas letras B, C e D do anexo II, os establecementos de xogos colectivos de diñeiro e de azar, salóns de xogo, salas de bingo, salóns recreativos, rifas e tómbolas, locais específicos de apostas e outros locais e instalacións asimilables aos de actividade recreativa de xogos e apostas, conforme estableza a normativa sectorial en materia de xogo, poderán realizar a súa actividade. Nos concellos enumerados na letra B do anexo II non se poderá superar o 30 % da súa capacidade permitida. Nos concellos enumerados na letra C do anexo II non poderán superar o cincuenta por cento da súa capacidade permitida. Nos concellos enumerados na letra D do anexo II non poderán superar o setenta e cinco por cento da súa capacidade permitida».\nQuinto. Regulación transitoria dos establecementos de lecer nocturno\n1. Durante o período a que se estenda a eficacia desta regulación, de acordo co establecido no número 1 do punto sétimo desta orde, e en substitución das capacidades máximas permitidas no número 1 do epígrafe III.2.7 do punto 4.1 do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, e en substitución das capacidades máximas establecidas no número 4.3.2 do anexo da Orde do 1 de xullo de 2021 pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19, os establecementos de lecer nocturno situados nos concellos enumerados nas letras A e B do anexo II da dita orde poderán prestar servizos de terraza co setenta e cinco por cento da capacidade máxima permitida.\n2. Durante o período a que se estenda a eficacia desta regulación, de acordo co establecido no número 1 do punto sétimo desta orde, e en substitución das capacidades máximas permitidas na letra a) do número 2 da epígrafe III.2.7 do punto 4.1 do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, e en substitución das capacidades máximas establecidas no número 4.3.2 do anexo da Orde do 1 de xullo de 2021 pola que se aproba o Protocolo para a reactivación do lecer nocturno no marco da crise sanitaria ocasionada pola COVID-19, os establecementos de lecer nocturno situados nos concellos enumerados na letra C do anexo II da dita orde poderán prestar servizos de terraza co setenta e cinco por cento da capacidade máxima permitida. Os establecementos situados nos concellos enumerados na letras D do anexo II poderán prestar servizos de terraza co cen por cento da capacidade máxima permitida. En ambos os casos, para o servizo no interior a ocupación máxima será do cincuenta por cento da capacidade máxima permitida.\nSexto. Suprímese a letra j) do número 2 da epígrafe III.2.7 do punto 4.1 do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia\nSétimo. Modificación do número 2 do punto 3.10 do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia\nModifícase o número 2 do punto 3.10 (hoteis, albergues, aloxamentos turísticos) do anexo I da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, que queda redactado como segue:\n«2.Os albergues poderán manter a ocupación máxima das prazas dos espazos de aloxamento de uso compartido sempre que os peregrinos realicen o Camiño en todas as súas etapas no territorio galego nun mesmo grupo «burbulla» ou de convivencia estable. Para estes efectos, fomentarase a constitución destes grupos de convivencia estable para a realización do Camiño e o aloxamento compartido na rede pública e privada de albergues de Galicia. Para a acreditación da constitución dos grupos de convivencia estable para o aloxamento compartido admitirase a declaración responsable por parte dos membros do grupo, sen que, unha vez feita, poidan admitirse novos membros.\nCando o aloxamento compartido non sexa dun grupo de convivencia estable, a ocupación máxima das prazas nos espazos de aloxamento compartido será do 50 %».\nOitavo. Modifícase o anexo II da Orde do 25 de xuño de 2021 pola que se establecen medidas de prevención específicas como consecuencia da evolución da situación epidemiolóxica derivada da COVID-19 na Comunidade Autónoma de Galicia, que queda redactado segundo o anexo desta orde\nNoveno. Modificación do anexo da Orde do 19 de agosto de 2021 pola que se prorroga e se modifica o anexo da Orde do 21 de xullo de 2021 pola que se establecen medidas cualificadas de prevención para facer fronte á evolución da situación epidemiolóxica derivada da COVID-19 na Comunidade Autónoma de Galicia e que precisan de autorización xudicial para a súa eficacia\nModifícase o anexo da Orde do 19 de agosto de 2021, pola que se prorroga e se modifica o anexo da Orde do 21 de xullo de 2021 pola que se establecen medidas cualificadas de prevención para facer fronte á evolución da situación epidemiolóxica derivada da COVID-19 na Comunidade Autónoma de Galicia e que precisan de autorización xudicial para a súa eficacia, no sentido de excluír A Coruña e Vigo do nivel alto de restricións e incluílas no nivel medio.\n1. As medidas previstas nesta orde terán efectos desde as 00.00 horas do día 21 de agosto.\n2. A eficacia da regulación transitoria e provisional, substitutiva da medida de prevención consistente na exixencia da exhibición de documentación para o acceso a determinados establecementos, recollida nos puntos segundo, terceiro, cuarto, quinto e sexto, estenderase ata o momento en que se publique a orde que levante a suspensión da indicada medida de prevención, unha vez que sexa autorizada xudicialmente, de ser o caso. No caso de non ser autorizada xudicialmente, a eficacia desta regulación transitoria e provisional manterase ata súa substitución polas correspondentes medidas de prevención que estableza a Consellería de Sanidade.\n3. No caso das celebracións e eventos en establecementos de restauración para os días 21 e 22 de agosto que xa estivesen concertados antes do día 20 de agosto, non serán aplicables as limitacións que sexan consecuencia da elevación do nivel de restrición, ben que estas celebracións e eventos deberán ser comunicados polos titulares dos establecementos á correspondente xefatura territorial da Consellería de Sanidade para que se poidan adoptar as medidas ou efectuar as recomendacións pertinentes.\n4. En cumprimento dos principios de necesidade e de proporcionalidade, as medidas previstas nesta orde serán obxecto de seguimento e avaliación continua co fin de garantir a súa adecuación á evolución da situación epidemiolóxica e sanitaria. Como consecuencia deste seguimento e avaliación, as medidas poderán ser prorrogadas, modificadas ou levantadas por orde da persoa titular da consellería competente en materia de sanidade.\nXunqueira de Espadanedo»


Aviso legal e condicións xerais de uso - isern.com\nISERN PATENTES Y MARCAS S.L, en cumprimento da lexislación española actual, pon no seu coñecemento que as presentes condicións regulan o acceso e uso da presente páxina web. Sempre co obxectivo de evitar o anonimato neste sitio web. Deste xeito, infórmase de que este sitio está administrado por J. Isern Patentes y Marcas S.L, inscrita no Rexistro Mercantil de Barcelona:\nCon enderezo postal:\nAvd. Diagonal 463 Bis 2º.\nCP: 08036 Barcelona.\nJorge Isern Jara é axente de la propiedade Industrial, inscrito no Colexio Oficial de Axentes da Propiedade Industrial co número 515.\n1. Acceso ao sitio web.\nAs presentes condicións xerais de acceso e uso regulan o acceso e a utilización do sitio web que pon a disposición dos usuarios da rede de Internet e ten por obxecto facilitar ao usuario información relativa aos seus servizos e actividades.\nO acceso e utilización do sitio web por parte do usuario, implica a aceptación das presentes condicións xerais de acceso e uso, así como da política de privacidade do sitio web.\nPolo tanto, pregamos que lea atentamente as condicións xerais de acceso e uso e a política de privacidade cando teña intención de empregar o sitio web, xa que estes documentos poderán ser adaptados e/ou modificados en calquera intre. Se non acepta as presentes condicións, rogamos que se absteña de empregar o sitio web e o seu contido.\n2. Utilización do sitio web.\nO usuario comprométese a facer un uso dilixente do sitio web, así como da información relativa aos servizos e actividades que contén, con total suxeición tanto á normativa como ás presentes condición xerais de acceso e uso. Así mesmo, o usuario comprométese a non levar a cabo ningún acto co obxecto de danar, inutilizar e/ou sobrecargar o sitio web ou que impedise de calquera forma a súa utilización e funcionamento normais. Infórmase o usuario de que, no caso de que incumpra as condicións xerais de acceso e uso, a política de privacidade ou, se fora o caso, calquera outro termo ou condición recollidos no sitio web, queda reservado o dereito a limitar, suspender e/ou pór fin ao seu acceso o sitio web, adoptando calquera medida técnica que sexa necesaria.\n3. Funcionamento do sitio web.\nISERN PATENTES Y MARCAS S.L pon os seus mellores esforzos para manter o bo funcionamento do sitio web, evitando erros, e se é o caso, reparándoos e mantendo os contidos dos sitio web debidamente actualizados. Porén, ISERN PATENTES Y MARCAS S.L non garante a dispoñibilidade e a continuidade no acceso ao sitio web nin a existencia de erros no seu contido, así como tampouco que estes últimos sexan actualizados de xeito oportuno.\n4. Modificacións na información do sitio Web.\nISERN PATENTES Y MARCAS S.L resérvase a facultade de efectuar en calquera momento e sen necesidade de aviso previo modificacións, supresións e/ou actualizacións na información contida no sitio web, a súa configuración e/ou presentación. Así e todo, estas modificacións unilaterais e sen previo aviso unicamente se referirán a aquelas que non supoñan un cambio substancial. No caso de que estes cambios sexan relevantes, o usuario será informado mediante un banner ao inicio da navegación.\n5. Emprego da información contida no sitio web.\nTanto o acceso ao sitio web como o emprego que se poida facer de calquera información que conteña quedan baixo a responsabilidade exclusiva do usuario. ISERN PATENTES Y MARCAS S.L non se fai responsable dos danos e/ou prexuízos que puidesen derivar directa ou indirectamente do acceso ou emprego da información contida no sitio web e, especialmente, daquela información relativa a terceiros.\nAsí mesmo, ISERN PATENTES Y MARCAS S.L non se fai responsable de ningún dano e/ou prexuízo no software e/ou hardware do usuario da web, incluídos pero sen limitación a eles, os provocados pola introdución de virus e/ou ataques informáticos; tampouco será responsable dos danos que puidesen sufrir os usuarios por un uso inadecuado do sitio web nin das caídas, interrupcións, ausencia ou defecto nas comunicacións.\n6. Responsabilidade do usuario.\nO usuario é consciente e acepta voluntariamente que o uso do sitio web ten lugar, en todo caso, baixo a súa responsabilidade única e exclusiva. O usuario responderá dos danos e prexuízos de toda natureza que poida sufrir como consecuencia do incumprimento de calquera das obrigacións ás que queda suxeito en virtude das presentes condicións xerais de acceso e uso ou da lexislación aplicable en relación coa utilización do sitio web.\n7. Propiedade intelectual.\nTodos os dereitos de propiedade intelectual, deseños, bases de datos, programas de ordenador subxacentes (incluídos os códigos fonde) e os distintos elementos que integran o sitio web (textos, gráficos, fotografías, vídeos, gravacións sonoras, combinacións de cores, etc.) ["Contidos"], así como a súa estrutura, selección e orde son titularidade de ISERN PATENTES Y MARCAS, dos licenzantes ou, na súa falta, da fonte que se cite en dita ligazón. Con respecto aos signos distintivos incluídos no sitio web (marcas e nomes comerciais), estes son titularidade de ISERN PATENTES Y MARCAS ou dos seus licenzantes.\nOs contidos deste sitio web foron creados por ISERN PATENTES Y MARCAS S.L, agás nos casos nos que se indique que son achega dun colaborador. Os dereitos de propiedade intelectual sobre estes contidos están reservados, aínda que se permite citalos mediante ligazón e mención do autor.\n8. Protección de datos persoais.\nOs aspectos relativos ao tratamento de datos persoais dos usuarios do sitio web regulaméntase na política de privacidade e na política de cookies do sitio web.\n9. Lexislación aplicable.\nEste sitio web e las relacións con noso despacho réxense polas leis españolas.\nCalquera controversia que puidera xurdir entre ISERN PATENTES Y MARCAS S.L. e os usuarios será resolta, con renuncia expresa das partes ao seu propio foro, polos Xulgados e Tribunais da cidade de Barcelona (España).


Covid-19: así te debes protexer no transporte público para evitar contagios | Consumer\nDebido ao estado de alarma, as autoridades limitaron a mobilidade dos cidadáns. Pero, se nos vemos obrigados a utilizar o transporte público, como debemos actuar?\nData de publicación: Luns, 23deMarzode2020\n#Yomequedoencasa converteuse nunha das campañas virales máis potentes para concienciar a toda a poboación da necesidade de permanecer nos seus domicilios e así evitar a propagación do coronavirus. Con todo, non todas as persoas poden quedar nos seus fogares durante estas semanas: os seus traballos ou o acceso aos servizos públicos fundamentais obríganas a saír á rúa. Ademais de quen collen o coche para ir, por exemplo, a traballar, moitos cidadáns teñen que utilizar o transporte público para cubrir estes desprazamentos permitidos no estado de alarma. Que medidas hai que tomar para protexerse e previr os contagios?\nUsa o transporte público só se é indispensable\nComo minimizamos o risco de contaxio se temos que coller calquera transporte público? O primeiro é utilizar o sentido común: hai que evitar desprazamentos innecesarios. Isto tradúcese, por exemplo, en non subirnos a un autobús para ir a un supermercado afastado de casa e en facer as compras de primeira necesidade na área máis próxima ao noso domicilio. E se é posible, andando. Desta forma non só protexémonos (a nós e aos demais) do coronavirus, senón que tamén estaremos a deixar o transporte público libre para quen en realidade non teñen outra opción para moverse.\nAdemais, ten en conta que aínda que a afluencia de viaxeiros diminuíu de forma considerable tras a declaración do estado de alarma, calquera mínimo incidente que afecte á regularidade do servizo prestado polo transporte público (autobuses, metro, trens de proximidade e medias distancias, ferrys…) pode provocar aglomeracións durante a súa espera ou na viaxe. Isto, antes da alerta sanitaria, causaba incomodidade aos viaxeiros, pero agora, cando toca extremar as precaucións e respectar unha distancia mínima co veciño, provoca bastante nerviosismo entre os usuarios.\nDesde o Ministerio de Sanidade aconséllase sobre todo aos grupos vulnerables (maiores de 60 anos, persoas diagnosticadas de hipertensión arterial, diabetes, enfermidades cardiovasculares, enfermidades pulmonares crónicas, cancro ou con inmunodeficiencias e embarazadas, polo principio de precaución) que eviten coller o transporte público. No suposto de necesitar desprazarse, é mellor que opten polo coche particular ou polos vehículos de transporte unipersonal, xa sexan taxis ou VTC.\nAsí debes viaxar\nAs normas de hixiene para utilizar o transporte público e evitar o contaxio do coronavirus poden aplicarse á maioría dos ámbitos nos que convivimos. Repasamos os preceptos fundamentais:\nMantén unha distancia de seguridade de entre un e dous metros co resto de pasaxeiros, tanto nos accesos como na plataforma e dentro do transporte. Non compartas o ascensor con outras persoas.\nSe toses ou estornudas, faino sobre o cóbado flexionado.\nUtiliza panos desechables e tíraos tras o seu uso.\nEvita entrar en contacto con todo tipo de superficies: pasamanos das escaleiras, barras de suxeición, asentos, reposabrazos, mando de accionamiento de portas… Podes levar luvas desechables, pero lembra que non debes reutilizalos.\nNon te toques os ollos, o nariz e a boca, xa que as mans facilitan a transmisión do coronavirus.\nNon comas nin bebas cando uses o transporte público.\nLávache as mans con moita frecuencia, preferiblemente con auga e xabón; tamén podes usar solucións alcohólicas.\nE, por suposto, se tes calquera síntoma compatible co coronavirus (febre, tose ou falta de aire son os máis comúns), non saias de casa e, por tanto, non utilices o transporte público.\nSegundo indica o Ministerio de Sanidade, o emprego de máscaras non está recomendado para a poboación xeral sa: só axudan a previr a transmisión do virus se as levan as persoas que están enfermas.\nPoden suspender o transporte público?\nAs grandes cidades, en principio, non están a modificar horarios nin frecuencias (á baixa) do transporte público sobre o que teñen competencia. Aínda así, poden facelo, xa que as comunidades autónomas e os municipios teñen recoñecida esta capacidade, segundo queda recollido no real decreto aprobado polo Goberno onde se declaraba o estado de alarma: “O ministro e as autoridades autonómicas ou locais competentes poderán establecer unha porcentaxe de redución dos servizos, se a situación sanitaria así o aconsella ou outras condicións específicas de prestación dos mesmos”.\nEn calquera caso, na adopción destas medidas “terase en conta a necesidade de garantir que os cidadáns poidan acceder aos seus postos de traballo e os servizos básicos en caso necesario”. Por iso, non se pode suspender de maneira unilateral os servizos de transporte público sen cumprir esta condición. Ademais, as autoridades locais deben comunicar ás comunidades autónomas se aplican unha porcentaxe de redución e as estas últimas, pola súa banda, ao Ministerio de Transportes, Mobilidade e Axenda Urbana.\nO real decreto tamén establece que os operadores do servizo de transporte de viaxeiros, tanto públicos como privados, están obrigados a realizar unha limpeza diaria dos vehículos para tratar de reducir ao máximo o risco de contaxio, sempre seguindo as recomendacións marcadas polo Ministerio de Sanidade.\ncoronavirus transporte público


Vento ferido. 50 anos dunha alegría nas fronteiras da felicidade | Fundacion Carlos Casares\nVento ferido. 50 anos dunha alegría nas fronteiras da felicidade\nTal día como hoxe, fai 50 anos, remataba de imprimirse Vento ferido, a primeira publicación de Carlos Casares. Conmemorando esta ocasión, a Real Academia Galega publica un par de artigos sobre o libro de relatos.\nPola nosa parte, fóra da historia certamente interesante do libro, e de análises literarias polo miúdo, queremos achegarnos co corazón do propio autor a cómo viviu ese momento, usando as súas verbas, reflectidas nun fermoso artigo publicado na columna Á marxe, no ano 1998:\nA miúdo, cando me preguntan cal foi o día máis feliz da miña vida, non sei que responder, pois estou convencido de que esa categoría absoluta non existe. Días felices hai moitos, ou quizais poucos, na vida de case todo o mundo. Podería dicir, en cambio, que unha das datas máis agradables que gardo na memoria correspóndese cunha mañá soleada da primavera do 1967, cando eu era estudante en Santiago e fun á oficina de correos a recoller un paquete do cal ignoraba o seu contido. No momento de abrilo, unha vez que tiña identificado o que viña dentro, sentinme desbordado pola alegría: era o meu primeiro libro, recén publicado.\nEra tal a euforia que sentía, que tiña ganas de ensinarllo á xente que pasaba pola rúa, aínda que non a coñecese. Deuse a casualidade de que, ao saír da oficina postal, batín con Ricardo Carballo Calero, que daquela era profesor meu na universidade. Naturalmente, amoseille o libro. Recordo que o colleu, deulle un par de voltas nas mans e díxome: “Ultimamente Galaxia fai unhas portadas azuis moi bonitas”.\nDesde entón, teño pasado por esa experiencia moitas veces, a última delas hai un par de días. Xa non é o mesmo. A emoción da primeira vez non é agora máis que un sentimento menos rotundo, máis parecido á satisfacción que un sente cando lle rascan a cabeza que á euforia imparable de quen está vivindo nas fronteiras da felicidade. Ignoro se estou falando dun avance ou dun retroceso, dunha proba de madurez ou dunha derrota da vida. Pódese comparar ao momento en que un deixa de crer nos Reis Magos, paso obrigado para non ser un parviño toda a vida. Con todo, un debía ter o dereito de seguir emocionándose un pouco máis con estas cousas.\nLa Voz de Galicia. Sábado, 12 de decembro de 1998\nÁ marxeCarlos CasaresReal Academia GalegaVento ferido


Ars dedicandi: Antonio Noriega Varela | Galicia Digital\nA dedicatoria que aquí se recupera estampouse nun deses volumes de 1920. Sucede que existen dúas versións da mesma obra, que comparten tripa, pero que se diferencian polas cubertas. Unha delas presenta unha ilustración de tapa realizada por Castelao que representa unha paisaxe nevada na que destaca, en primeiro plano, un cruceiro alumado por un farol. A outra, de tons alaranxados, reproduce unha escena costumista na que semella haber unha esmoleira a canda un cativo ao pé dunha igrexa. Tamén se diferencian por reproducir unha a canda o título o nome completo Antón Noriega Varela e indicar outra, sucintamente, Por Noriega Varela, feito que ten a súa explicación e que daría para outro post.\nO ars dedicandi reproducido obra nun exemplar con esta última cuberta. O dedicatario é o escritor e académico Antonio Couceiro Freijomil, quen foi durante moitos anos Inspector de Educación, de aí as alusións de Noriega Varela, mestre de profesión, a este como xefe.\nNon sei cal foi, tal como expresa a dedicatoria, o dictamen austero, de superior excelencia que de Do ermo Couceiro Freijomil puido manifestar a Noriega Varela. Sei si, que a Historia emitiu xa o seu veredicto, convertendo o poeta nunha das voces fundamentais da lírica galega de todo tempo.


Materialismo dialéctico - Wikipedia, a enciclopedia libre\nO materialismo dialéctico é considerado pola maioría de marxistas como a base filosófica do marxismo. Como o seu nome indica, é unha combinación da dialéctica hegeliana e o materialismo filosófico de Ludwig Feuerbach, Karl Marx e Friedrich Engels. Emprega os conceptos de tese-antítese-síntese para explicar o crecemento e desenvolvemento da historia humana. Inda que Hegel e Marx nunca empregaron o devandito modelo de tese-antítese-síntese nas súas formulacións, é agora empregado comunmente para ilustrar a esencia deste método.\nAlgúns teóricos marxistas, críticos do materialismo dialéctico, defenderon unha resituación do traballo de Engels Dialéctica da natureza na teoría marxista. Consideran que o termo materialismo dialéctico xorde co teórico ruso Georgi Plejanov e que Marx preferiu o termo concepción materialista da historia, posteriormente resumido como materialismo histórico por Engels. Isto limita o método a un contexto sociolóxico especificamente humano, non sendo, por tanto, unha teoría universal aplicable a tódolos campos científicos.\nMentres o materialismo dialéctico ten sido tradicionalmente asociado case en exclusiva co marxismo, hai quen argumentou que dita filosofía é aplicable a unha visión do mundo non marxista tamén.\n2.1 Leis da dialéctica\nEn esencia, o materialismo contesta a cuestión fundamenteal da filosofía dando preeminencia ao mundo material: resumidamente, o material precede ao pensamento.\nO materialismo considera que o mundo é material, que tódolos fenómenos no universo consisten en materia en movemento, e que tódalas cousas son interdependentes e están interconectadas, e se desenvolven de acordo cunha lei natural, que o mundo existe fóra de nós e con independencia da nosa percepción, que o pensamento é un reflexo do mundo material no cerebro, e que o mundo é en principio cognoscible.\nA dialéctica é en esencia a lei máis xeral de desenvolvemento da natureza, sociedade e pensamento. As súas características principais son as seguintes:\nO universo non é unha mestura accidental de elementos separados uns dos outros, senón algo integral, onde as cousas son mutuamente interdependentes.\nA natureza está nun estado de cambio constante.\nO desenvolvemento é un proceso no que os cambios cuantitativos insignificantes e imperceptibles levan ao fundamental, aos cambios cualitativos. Non ocorre gradualmente, senón rápida e abruptamente, a través do paso dun estado a outro.\nTódalas cousas conteñen de seu contradicións internas, as cales son a causa principal do movemento, o cambio e o desenvolvemento do mundo.\nLeis da dialécticaEditar\nAs tres leis fundamentais da dialéctica son:\nA lei da unidade e oposición de contrarios.\nA lei do paso dos cambios cuantitativos aos cualitativos.\nA lei da negación da negación.\nTraído desde "https://gl.wikipedia.org/w/index.php?title=Materialismo_dialéctico&oldid=4731697"\nÚltima edición o 8 de maio de 2018 ás 13:38\nA última edición desta páxina foi o 8 de maio de 2018 ás 13:38.


Unha manifestación denuncia os danos no Támega das obras do AVE - SOCIAL - Sermos Galiza - Diario de intereses galegos\nRedacción 10 agosto 2018 12:37 h.\ndo denuncia manifestación das no obras\nUn cento de persoas tomaron parte na mobilización organizada por Adega para denunciar o impacto das obras do AVE no Támega. “Cinco anos, cinco longos anos, son os que leva o río Támega a través das súas afluentes Cabras e Cereixo, soportando agresións, sufrindo verquidos de metais pesados unha e outra vez”, indícase no manifesto. A mobilización contou co apoio de CIG, BNG e En Marea, entre outros.\nA comarca do Támega conta cunha das contornas naturais con máis riqueza “pero cuns malos xestores que pouco ou nada fan para protexela”. No 2015 as analíticas de auga e sedimentos mostraron contaminación por metais pesados, como chumbo e arsénico propios de actividade mineira. Veciñanza e colectivos ambientais sinalan as obras do AVE na contorna como responsábeis das agresións que sofre o río.


Primeira confirmación oficial para a Carballeira 2016: Mägo de Oz – Festa da Carballeira de Zas\nInicio/Artigos/Uncategorized/Primeira confirmación oficial para a Carballeira 2016: Mägo de Oz\nNesta 33ª edición da Carballeira de Zas, os amantes de Mago de Oz están de noraboa. O venres 5 de agosto poderán gozar, entre outras actuacións, desta banda madrileña que comezou a xestarse a finais dos oitenta. Traerán a Zas o seu folk metal, heavy metal e hard rock con influenzas celtas. A banda conta ademais con traballos que a ligan á Costa da Morte, como Finisterra, platino.\nBy Santi74bb|2016-05-23T15:25:52+00:00Marzo 26th, 2016|Uncategorized|Comentarios desactivados en Primeira confirmación oficial para a Carballeira 2016: Mägo de Oz


Un axitado comezo de curso | Ies Ou Non Ies\nUn axitado comezo de curso\nSetembro 4, 2011 ás 22:14\t(Educación)\nDous españois camiñan polo deserto e atopan unha lámpara marabilosa. Un deles a frota e sae un xenio, que lle dí:\n– Concédote un desexo, pero tes que saber que o que me pidas llo concederei duplicado ao teu compañeiro\n– Pois entón desexo que me saques un ollo.\nO curso vindeiro amenaza con ser especialmente conflitivo. Aos recortes de persoal de educación e á rebaixa salarial do ano pasado parece sumarse agora unha campaña xeralizada de desprestixio do funcionariado, centrada no profesorado de primaria e secundaria, pero extensible aos restantes departamentos da administración estatal e autonómica.\nA explicación é ben sinxela. Cando os cartos fluían en abundancia, fai cinco ou seis anos, o soldo de funcionario non era gran cousa. E falo dos postos de escala básica, eses que cobran 900 euriños para chegar xustos a fin de mes. Se ben a estabilidade será sempre un gran incentivo do corpo de funcionarios, é certo tamén que na maioría dos casos o soldo non é gran cousa. Agora que a crise económica impide negocios de enriquecimento rápido (especialmente os relacionados coa inversión inmobiliaria) o posto de funcionario é visto con recelo e envexa e sobretodo como causa da crise, ao supoñer (ou eso se dí) unha carga demasiado grande para as arcas públicas. Se a eso sumamos os privilexios reais ou imaxinarios do posto vitalicio e en xeral a mala fama do corpo docente (propiciada polo escaso valor que se da á educación no noso querido país, así como polo comportamento dunha parte da propia clase docente, minoría por certo) temos o caldo de cultivo dunha posición colectiva contra o ensino público (ollo, o concertado e privado non entra nese lote).\nLembren o episodio da militarización dos controladores aéreos. Unha corrente de opinión contra os profesores facilita ás autoridades a toma de medidas traumáticas. De xeito que creo que non me equivoco se afirmo que nun futuro inmediato haberá un novo recorte salarial e un endurecemento das condicións laborais, recorte e endurecemento que serán permanentes ou de longa duración. A reacción dos profesores (e do funcionariado en xeral) é imprevisible, pero inclínome a pensar que non pasará absolutamente nada. Lembren tamén que os españois levan unha década empobrecéndose baixo a apariencia do enriquecimento ficticio, que somos un territorio de tradición cainita e que España, diga o que diga o tópico, é un país eminentemente represivo e conservador (amais de feo, católico e sentimental). Se a eso lle suman que as peores consecuencias da crise aínda están por chegar, o panorama é certamente desalentador.\nBoas noites e boa sorte a todos.\nGoya e a súa visión de Hispanistán\nSetembro 5, 2011 ás 15:11\nSetembro 5, 2011 ás 21:20\nVaia país que temos. E o que nos espera…\nSetembro 11, 2011 ás 07:04\nTamén está caíndo noutras comunidades: http://esodelaeso.blogspot.com/2011/09/ayer-tras-enterarme-gracias-las.html?spref=tw\nSetembro 11, 2011 ás 10:54\nSalvo para os amigos banqueiros non hai cartos para ninguén!\nOutubro 5, 2011 ás 15:09\nPara isto si que recurtan:


Traballadores de Navantia Ferrol esta ma��\nFerrolterra celebra o D�a do Doante\nO veciño de San Valentín, José Fernández Vizoso vive desde hai seis anos cun figado transplantado. Atopase estupendamente e xa non padece dos problemas dixestivos que o atacaban antes da operación. Debe tomar unha pastilla diaria para evitar o rechazo e procura non facer esforzos. Salvando esas cuestións, pode facer unha vida normal. A Asociación galega de Trasplantes Airiños instalou esta mañá unha mesa informativa no Complexo Hospitalario Arquitecto Marcidade, porque hoxe 6 de xuño conmemorase o Dia do Doante. Alí permanecerán ata as cinco da tarde. A Asociación de loita contra as enfermidades do ril- Alcer- tamén desenvolve hoxe actividades en toda Galicia con mesas na rua, en centros comerciais e hospitais, baixo o lema “Doar órganos é salvar vidas” e facilitando os carnets de doantes. Dunas de Ponteceso\nA SGHN no Dia Mundial do Medio Ambiente Sociedade 05/06/2012\nO Día Mundial do Medio Ambiente, creado por acordo da Asemblea Xeral de Nacións Unidas, celébrase cada 5 de xuño dende 1973. Fixámonos hoxe na SGHN, 365 días estudiando, divulgando e defendendo o patrimonio natural galego. O Grupo Ornitolóxico Galego, xérmolo da SGHN, rematou todos os trámites para a súa legalización o 31 de agosto de 1973. A piques de cumprir 39 anos de existencia, o GOG-SGHN é a máis veterana das organizacións de defensa ambiental galegas e unha das máis antigas de España. Cando os nosos gobernantes comezaron a decatarse da importancia do medio ambiente (creación do Ministerio e da Consellería homónimas en 1996 e 1997, respectivamente) o GOG-SGHN levaba xa case un cuarto de século estudiando, divulgando e defendendo o patrimonio natural galego. Estaci�n de Renfe en Ferrol\nOs traballadores do ferrocarril contra a privatizaci�n


"A variedade godello haina en moitos sitios, pero a godello de Valdeorras é unica"\nInicio/En portada/“A variedade godello haina en moitos sitios, pero a godello de Valdeorras é unica”\n“A variedade godello haina en moitos sitios, pero a godello de Valdeorras é unica”\nLuis e Alejandro Paadín veñen de presentar a “Guía de Vinos, Destilados y Bodegas de Galicia 2018” na D.O. Valdeorras\nAta 112 distincións (16 Gran Ouro, 64 Ouros e 32 Pratas) suman os viños da Denominación de Orixe Valdeorras na “Guía de Vinos, Destilados y Bodegas de Galicia 2018” (editada por Servino Consulting), que dirixe o sumiller Luis Paadín. Supón un incremento dun 12% con respecto a anteriores edicións desta obra, que se presentaba na mañá do 19 de decembro na sede do consello regulador valdeorrés, coa asistencia de Luis e Alejandro Paadín, coautores, e do presidente desta D.O., José Luis García Pando.\nO volume, con case 400 páxinas, conta nesta neste ano con máis información, maior número de viños catados (máis de mil) e notas de cata e incorpora uns mapas de solo e climatoloxía que “cremos que é cara onde hai que ir e en edicións futuras iremos matizando por parroquias, pobos…”, sinala Paadín.\nCon respecto á D.O. Valdeorras resalta a súa singularidade no marco galego e a influencia do seu clima continental nas elaboracións. “A variedade godello haina en moitos sitios pero a godello de Valdeorras é unica polo clima desta comarca, e sobre todo porque os godellos de zonas altas, de solos graníticos, non teñen parangón. Non atopamos esa rotundidade, xunto con esa elegancia e contudencia. Quizais os godellos de Valdeorras non teñen a expresión que podamos atopar noutras comarcas, onde hai unha expresión moito máis aromática, aquí non, son viños nese sentido con menos expresión pero cunha carga de complexidade superior”.\nSobre os tintos Paadín alude a “esas cepas vellas, que hai aínda bastantes en Valdeorras están demostrando cada ano ter un potencial enorme, xunto con esa frescura que aporta a mencía é o que marca a diferenza para min. E despois que levamos uns 30 anos facéndoo cada ano mellor e isto estase a notar nos viños de forma clarísima”.\nPola súa banda, o presidente do CRDO Valdeorras, José Luis García Pando, louvaba o labor de Luis e Alejandro Paadín, destacando ademais o feito que é a “única guía de viños galegos” e que “non ten publicidade”. Tamén incidía na importancia de que nesta edición se incorpore un apartado sobre os “solos de Valdeorras e das demais denominacións, é importante porque aquí temos unha variabilidade que dá unhas expresións moi distintas nos viños dependendo de onde se recolla a uva e creo que hai que afondar un pouco niso”.\nEsta guía, que vai xa pola súa sexta edición, caracterízase por financiarse a través dun proxecto de micromecenado con máis de 200 mecenas. Eran precisamente eles os protagonistas do primeiro acto público da guía (o 18 de decembro na Coruña), que agora está a presentarse nas denominacións de orixe galegas. Comezaba na Ribeira Sacra, seguía en Valdeorras e logo en Monterrei.\nNo caso da Ribeira Sacra, Luis Paadín aseguraba que “este ano catamos máis viños e si, cada vez hai máis grandes ouros e a colleita de 2015, que son moitos dos viños que nos deron a probar, pasaron por barrica e demostrouse a gran colleita do que probamos e, sobre todo, creo que mosrou do que son capaces as variedades minoritarias como a brancellao e a merenzao”.\nLuis Paadín, na presentación da “Guía de Vinos 2018”, xunto ao presidente do CRDO Ribeira Sacra, José Manuel Rodríguez./ Foto cedida.\nTamén se refería á importancia dos solos, pluviometría e lumonisadade das distintas denominacións, datos que por primeira vez se recollen nesta guía do 2018. No caso da Ribeira Sacra “o marabilloso é ver a diferenza dos dolos nos distintos concellos con esa veta de ollo de sapo que cruza a Ribeira Sacra lonxitudinalmente e cremos que o camiño ten que ir un pouco cara apostar claramente polos viños de parcela e polo tanto cremos que isto é un primeiro paso de cara a recoñecer que o consumidor vaia valorando non soamente que a Ribeira Sacra é só unha, senón que son moitas e moi variados os viños”.\nPola súa banda, o presidente do CRDO Ribeira Sacra, José Manuel Rodríguez, apuntaba que esta guía “vai buscando o seu espazo e a súa estabilidade tanto dentro de Galicia como fóra. É un formato que pon a Galicia no mapa, a Galicia dos viños ano a ano”.\nLuis Paadín coa presidenta do CRDO Monterrei, Lara Da Silva, co alcalde de Verín e coa concelleira de Turismo na presentación da guía no Claustro dos Mercedarios./ Foto cedida.\nXa pola tarde do mesmo martes 19 de decembro, tiña lugar unha nova presentación, desta volta na D.O. Monterrei. O acto desenvovíase no claustro dos Mercedarios de Verín, que acolle unha mostra sobre os 2.000 anos de historia do viño nesta zona ourensá. Na “Guía de Vinos” aparecen referenciadas as 25 adegas da Denominación de Orixe Monterrei e un total de 75 viños obtiveron medalla, o que supón un 27% máis que no 2016, dos cales 8 foron Gran Ouro (92-100 puntos), 48 medallas de Ouro (85 – 91) e 19 medallas de Prata (80 – 84).\nNa mañá do 20 de decembro, realizábase unha nova presentación da guía, desta volta na D.O. Ribeiro, unha denominación que conta con 142 viños distinguidos nesta publicación: 16 acadaron medalla de Gran Ouro, 77 medalla de Ouro e 49 foron distinguidos con medalla de Prata. Neste acto, Luis Paadín estivo acompañado polo presidente do CRDO Ribeiro, Juan Manuel Casares.\nPresentación da guía no CRDO Ribeiro./ Cedida.\nNa edición do 2018 da guía participaron máis de 40 catadores (sumillleres, enólogos, xornalistas e técnicos). Este volume achega 850 viños galegos con notas comentarios de cata, más de 1.500 marcas de viños referenciadas e 540 bodegas e destilerías (a totalidad das amparadas en Galicia), así como o medalleiro histórico de cada viño en los últimos 5 anos.\nTexto e fotos: A.R.\nadegas alejandro bodegas brancos climatoloxia consello denominación destilados Galicia gallician godello gran ouro guía libro luis orixe ouro paadín presentación presidente regulador solos tintos Valdeorras viños wines


Sergio Lago participa na I Semana da Innovación Urbana de Valencia - BenCuriosa\n01 Xan, 2017 Acompañamento estratéxico, Investigación e Divulgación\nFoi convidado a compartir a súa experiencia en modelos de innovación cultural, deténdose especialmente no comisariado do programa Coruña Dixital, xunto a outros relatores convidados como Mariano Salvador, da Fundación Zaragoza Ciudad del Conocimiento e Pietat Hernández, directora do Servizo de Cultura do Ajuntament de Terrassa.\nA intervención enmarcouse dentro da I Semana da Innovación Urbana de Valencia, un alto no camiño durante o proceso de creación dun novo ente público de innovación urbana de ámbito local na cidade de València, froito da fusión de diferentes fundacións municipais preexistentes. Esta nova entidade aposta por un novo modelo de innovación, poñendo as persoas no centro da planificación e, sobre todo, da acción innovadora.\nDurante as mañás debateuse a estratexia de cidade intelixente e polas tardes a reflexión achegouse aos sectores considerados estratéxicos (Mobilidade, Enerxía, Saúde, Agroalimentación e Cultura), co obxectivo de maximizar o impacto do uso dos diferentes instrumentos de innovación.\nCoa mesa redonda na que participou Sergio, denominada “Aprendendo doutras experiencias” abriouse o bloque de reflexión na área cultural. A continuación foi o turno dos axentes locais, coa presenza de Gloria Tello, Concelleira da cidade de Valencia, Raül Abeledo, membro de Econcult, René Esteve de Lear ou Mª Angeles Marchirant da Associació de Gestors i Gestores Culturals del País Valencià. O obxectivo foi identificar os retos e propostas desde as 4 hélices do modelo de innovación.\nPodes atopar o programa completo en lasnaves.com/setmanainnovacio/


12 Cuncas súmase á carteira de clientes de Mr Turismo.\nPublicado por Mr Turismo o 9 Decembro, 2015 9 Decembro, 2015\n12 Cuncas confía en Mr Turismo a súa aposta pola asesoría de marketing gastronómico. A través de Mr Turismo este cliente pretende dar un impulso ao seu produto conseguindo maior presenza de marca mediante un plan de marketing e comunicación tanto off line como on line.\n12 Cuncas, medida equivalente ao ferrado en O Salnés, é un albariño amparado pola D.O. Rías Baixas, que destaca por rescatar o sabor do albariño de sempre. Elabórase con uva albariña procedente de cepas duns 30 anos antigüidade. Os dous viñedos principais atópanse nos concellos de Cambados e Ribadumia. Son leiras de chan pobre, moi arenoso e con fondo rocoso. Terreos conferidos cunha leve inclinación, todos eles moi próximos a Ría de Arousa e á desembocadura do Río Umia, característica que imprime unha salinidade moi interesante a este viño. Todos os procesos de elaboración réxense por pautas moi tradicionais como facían os seus propios devanceiros, sen acelerar procesos, respectando os tempos que necesita o viño e sobre as súas propias lías. Embotéllase nove meses logo da vendimia, dándolle todo o tempo necesario para que o viño en botella exprésese en toda a súa plenitude.\nEn 12 Cuncas cada elemento é arte, comezando pola etiqueta, obra do pintor Baamonde, e rematando por cada nota de sabor e cor. Dende Mr Turismo esperamos estar á altura dos seus obxectivos e do que pretenden transmitir.\nDende Mr Turismo daremos un impulso á imaxe corporativa e levaremos a cabo un plan integral de marketing e comunicación mediante o que xestionaremos o SEO da marca, as redes sociais e accións de branding. Nestes intres estamos desenvolvendo xa a súa páxina web que servirá de carta de presentación ao noso cliente.\nEtiquetas: Marketing gastronómicoredes sociaisreputacion on lineSeoweb


Feijóo disponse a convocar as eleccións galegas para o mesmo domingo de xullo que as vascas - Praza Pública\nFeijóo, este 13 de maio en rolda de prensa por internet dende San Caetano CC-BY-SA David Cabezón / Xunta\nO pasado día 30 de abril, o lehendakari vasco reuniuse cos representantes das principais forzas políticas de Euskadi para expresarlles a súa preferencia de convocar para o mes de xullo as eleccións que a crise do coronavirus obrigou a adiar tras estaren inicialmente prevista para o 5 de abril. Íñigo Urkullu emprazou os partidos de Euskadi a unha nova xuntanza para o 14 de maio, da que sairía a decisión definitiva. Dese encontro sairá tamén, en virtude do expresado este mércores por Alberto Núñez Feijóo, a data das eleccións galegas: 12, 19 ou 26 de xullo.\nAta os primeiros días de maio, Xunta e PP aseguraron non ter na "axenda" a data das eleccións e acusaron as formacións da esquerda de estar "obsesionadas" con ela\nNaqueles días de finais de abril o discurso oficial do Goberno galego e do partido que o sustenta, o PP, pasaba por reiterar que ninguén nas súas filas pensaba en votar. "Non están na axenda do Goberno", reiteraba Alberto Núñez Feijóo ao ser preguntado ao respecto pola prensa. Facíao sen desbotar o mes de xullo nuns días en que as formacións da esquerda galega comezaban a valorar como algo máis que un ruxerruxe a posibilidade de que os comicios quedasen para o outono, como moitos deran inicialmente por feito.\nO actual presidente do Executivo galego e líder do PPdeG abriu máis a porta neste sentido o 3 de maio, cando nunha dura intervención contra a prórroga do estado de alarma polo coronavirus reclamou "fórmulas máis certas" para poder chamar ás urnas. Así e todo, tres días máis tarde o seu número dous no partido, Miguel Tellado, cargaba contra PSdeG, Galicia en Común e BNG por censuraren que Feijóo optase por votar en xullo por "interese electoral". "Non é o momento de falar das eleccións, é o momento da saúde, da economía, da seguridade", afirmou Tellado antes de afirmar que "só" estaba a falar da data das eleccións "a oposición" por estar "obsesionada" ao respecto. [A esquerda galega ve ratificado que Feijóo prioriza "o interese electoral" por riba da evolución da pandemia]\nÁs eleccións do 5A presentáranse cincuenta e cinco candidaturas CC-BY-NC-SA Praza Pública\nAs novas eleccións estiveron supeditadas ao levantamento do estado de alarma polo coronavirus ata que foi aprobada a emenda do PNV no Congreso\nAlén das declaracións, o certo é que daquela persistía unha barreira xurídica difícil de salvar para ir votar no verán. Seguía plenamente vixente o decreto polo que quedaron desconvocadas as eleccións do 5 de abril. Aquela desconvocatoria supeditaba a nova data ao levantamento do estado de alarma. Pero todo mudou cando PSOE e Unidas Podemos aceptaron no Congreso unha das emendas que o PNV puxo como condición para apoiar a cuarta prórroga do propio estado de alarma: deixar claro que esa figura excepcional non sería impedimento para celebrar eleccións en calquera comunidade autónoma.\nFeijóo afirma que quere convocar "axiña" para seguir as recomendacións dos informes sanitarios e cita os partidos para falalo este 14 de maio, a mesma xornada á que Urkullu emprazou os partidos vascos o pasado 30 de abril para sinalar o día das súas eleccións\nCo camiño xurídico expedito -como vén de reafirmar a Asesoría Xurídica da Xunta-, este mércores Feijóo compareceu en rolda de prensa tras reunirse con representantes dos sindicatos e, por primeira vez dende o inicio da crise sanitaria, non agardou á quenda de preguntas para falar das eleccións. Quere que sexan "axiña", "canto antes" e "se é posible", cadrando con Euskadi. A súa preferencia non é electoralista, mantén, senón que responde aos informes sanitarios que manexa o Goberno galego e, "despois de escoitar aos expertos", fica claro que "canto antes" se celebren os comicios, menos posibilidades hai de que cadren cun rebrote.\nMentres, no Parlamento, se desenvolvía a reunión da Deputación Permanente, os grupos da esquerda comezaban a saber a través dos medios que Feijóo prevé convocalos para este 14 de maio. Isto é, o mesmo día no que Urkullu citou aos partidos vascos, resolvendo así o trámite de "ouvir os partidos políticos" que excepcionalmente cómpre cumprir desta volta antes de chamar ás urnas.\nCo primeiro domingo de xullo xa desbotado por estar fóra de prazo -os comicios galegos deben ser convocados cunha marxe mínima de 54 días-, habería marxe ata o vindeiro martes, día 19, para ir votar o 12 de xullo. A convocatoria podería chegar o día 26 de maio se as eleccións se celebran o 19 de xullo e o 2 de xuño se o domingo elixido é o 26 de xullo, o que convertería o Día Nacional de Galicia en xornada de reflexión.\nCalendarios posibles das eleccións galegas para convocalas en xullo cos prazos ordinarios fixados na lei electoral CC-BY-NC-SA Praza Pública


Arte urbana en Vigo: a ruta dos murais - Rias Baixas\nPlanifica a túa viaxe 0\nParella Grupo Só Familia\nOutono Inverno Primavera Verán\nVinte e nove grandes "frescos" adornan medianeiras de edificios e outros espazos públicos por todo Vigo. A cidade olívica segue o ronsel de grandes urbes coma Lisboa, Lión ou Barcelona, cunha longa tradición de arte urbana na rúa, e exhibe xa o seu propio museo ao aire libre.\nTodo empezou na rúa do Príncipe, milla de ouro comercial de Vigo. Alí plasmou o Concello en 2014 a primeira iniciativa para decorar medianeiras de edificios con grandes murais, mellorando a estética urbana e promovendo ao mesmo tempo as expresións artísticas en gran formato. O artista vasco Luis Olaso encargouse de reproducir Fiestra, un óleo de Urbano Lugrís, con un tamaño de 14 × 18 metros coa técnica do graffiti.\nPoucos meses despois arrincaría a primeira das dúas convocatorias levadas a cabo ata agora do programa municipal de arte en medianeiras e espazos públicos. A ruta, ademais de ter unha grande acollida en Vigo, está chamada a ser un atractivo turístico e xa se atopa en marcha a terceira fase, que engadirá outros quince "frescos" á colección.\nCentro, barrios periurbanos, rural… Os murais están repartidos por diferentes recunchos de Vigo, de Teis a Bouzas e do Areal a Lavadores. A lista de artistas que se seleccionaron é moi ampla, e as técnicas utilizadas para crear os murais, diversas, do mesmo xeito que as temáticas: desde o mar ata Xulio Verne, pasando por escenas históricas, as mulleres ou a poesía, entre moitas outras. "A forma máis común de creatividade é facer que o ordinario sexa especial", reza o colorista mural que a artista Iria Blanco deseñou e reproduciu no populoso barrio de Navia.\nNelson Villalobos, Pelucas, Liqen, Peri, Berta Cáccamo, Ash Santos, Anthony e outros nomes, ata completar unha lista de máis de 25 recoñecidos artistas, plasmaron as súas creacións nas rúas de Vigo. Fronte á estación ferroviaria de Guixar eríxese o Coloso atlántico de Darío Basso; nas escaleiras da pinacoteca Francisco Fernández del Riego imprimiu o seu selo Xavier Magalhães; un pouco máis arriba, na rúa Blein Budiño, foi Villalobos o que sorprendeu con La caracola; en Gregorio Espino con Urzaiz impresiona o "fresco" de Alejandro Fernández; e, na avenida da Hispanidade, o de Liqen. Ademais de comunidades de veciños, tamén se implicaron colexios na iniciativa, coma o Illas Cíes de Coia, que exhibe un espectacular "lenzo" de Peri en dúas das súas medianeiras.\nO Concello editou unha guía titulada Vigo, a cidade de cor para dar a coñecer a ruta da arte urbana, que quere promocionar como atractivo turístico. Ademais de información sobre as e os artistas, as súas obras e un mapa coa localización destas últimas, a guía inclúe datos sobre as liñas e paradas de autobús máis próximas co fin de facilitar a visita. Está dispoñible nas dependencias de Turismo e pode obterse na páxina web municipal (http://www.turismodevigo.org/), no apartado de "Guías, mapas e publicacións".\nArte en prazas públicas\nAo programa engádense outras iniciativas artísticas promovidas pola Administración municipal en espazos públicos. No cruzamento de Peniche, onde antes había varias casas en estado ruinoso, loce agora un belo mural de Antón Pulido con 9 metros de alto por 14,5 de ancho. A colorista obra rodea unha pequena praza que as veciñas e veciños fixeron xa súa.\nNoutra zona de Vigo, a avenida de Martínez Garrido, creouse outra praza na que a arte ten un papel predominante. Alí Nelson Villalobos instalou a maior escultura mural da cidade, de 56 metros de longo e 3 de alto, en homenaxe ao alcalde que lle dá nome á rúa e a outras persoas represaliadas durante a guerra civil.\nA falecida poeta María do Carme Kruckenberg protagoniza outro dos murais, este nas escaleiras de Roupeiro, ao lado da céntrica rúa Rosalía de Castro. Un belo texto da súa autoría ilustra a imaxe da artista: "eu aínda creo que hai homes capaces de arrincar a derradeira semente do amor e tremar por ela", reza. O "fresco" é obra de Proyecto Ewa. Pola súa banda, o pintor José Miguel Sagüillo decorou as escaleiras que unen Torrecedeira e Pi i Margall con dous murais de temática mariñeira.\nVigo conta con interesantes museos coma o MARCO, a pinacoteca, o Museo do Mar de Galicia… pero simplemente paseando pola rúa a arte pode atoparse ao virar a esquina.\nEngadir á miña viaxe\nSentímolo, non obtivemos resultados para os criterios de búsqueda que seleccionaches Obtendo recursos Buscando experiencias segundo os parámetros indicados Debe introducir polo menos un filtro de búsqueda\nRecursos da experiencia\nVíveo en imáxes\nMáis info ￫\nCopyright © 2018. Deputación de Pontevedra. Reservados todos os dereitos Aviso Legal


A Universidade da Coruña foi creada pola Lei 11/1989 do 20 de xullo, de ordenación do sistema universitario de Galicia. O Claustro Constituínte aprobou os Estatutos da Universidade o 4 de febreiro de 1992, publicados no Diario Oficial de Galicia do 17 de setembro de 1992.\nA Universidade da Coruña está estruturada territorialmente en: Campus da Coruña e Campus de Ferrol. É unha institución pública que ten como finalidade esencial a xeración, xestión e difusión de cultura e de coñecemento científico, tecnolóxico e profesional a través do desenvolvemento da investigación e da docencia.\nA UDC ten a visión dun servizo público de calidade orientado á procura de maiores niveis de benestar para o conxunto da sociedade por medio de avances sociais, científicos e tecnolóxicos nun marco de valores éticos xeralmente aceptados. Forma parte da súa misión a formación dunha cidadanía aberta, culta, crítica, comprometida, democrática e solidaria, capaz de analizar a realidade, diagnosticar problemas, formular e implantar solucións baseadas no coñecemento e orientadas ao ben común.\nPara proporcionar á Universidade un permanente apoio social, en 1997 creouse a Fundación Universidade da Coruña (FUAC), fundación privada de carácter benéfico docente.


O termo municipal da Laracha atópase no noroeste da provincia da Coruña, formando parte da comarca de Bergantiños e do xeodestino da Costa da Morte. Limita cos concellos de Carballo ao oeste, Arteixo e o océano Atlántico, ao que ten saída pola parroquia de Caión, ao norte, e Culleredo ao este xunto con Cerceda, co que limita tamén polo sur.\nDe forma xeográfica complexa, case triangular, presenta na súa zona norte unha especie de península situada entre os outros municipios, á que se une a través dun estreito corredor de contacto que lle permite ter acceso ao mar.\nEstá cruzado de este a oeste por unha serie de ríos que o dividen gradualmente e que condicionan a súa rede viaria. Destes ríos, o máis importante é o río Anllóns, que articula a metade norte do termo municipal. Na parte sur, a súa xeomorfoloxía de maior altitude e o cambio na calidade dos solos condiciona unhas parroquias de maiores dimensións e con menor densidade de poboación. O límite de inflexión vén marcado polo río Acheiro.\nAs altitudes son variadas, oscilando desde os 564 m. de Pedra Cedeira, a máxima altura do termo municipal, ao sur, ata ir diminuíndo progresivamente cara ao norte, chegando ao nivel do mar na praia de Caión. Sen embargo, hai que observar que desde un punto de vista morfolóxico, pódese distinguir un chanzo de altitude marcado pola cota de 300 m.\nO concello é eminentemente agropecuario, con algo máis da metade da superficie case chá, que ao norte está regada frecuentemente por ríos e regachos e conta cunha grande aptitude para a agricultura e os pastos. As zonas sur e este, algo máis elevadas, están destinadas principalmente ao uso forestal. Tamén existen na zona norte actividades mineiras de carácter extractivo relacionadas coas arxilas para usos industriais de materiais refractarios, e no sueste, coa pedra de granito para a produción de gravas e balastros, así como areas de lavado.\nA súa extensión é de 125,8 km2., cunha poboación de 11.295 habitantes (INE 2016), dos que 5.565 son homes e 5.730 mulleres, e que está distribuída en 13 parroquias: Cabovilaño, Caión, Coiro, Erboedo, Golmar, Lemaio, Lendo, Lestón, Montemaior, Soandres, Soutullo, Torás e Vilaño. É un municipio de tamaño medio cunha densidade de poboación baixa.\nO termo municipal crúzano a autoestrada AG-55 da Coruña a Carballo e a estrada AC-552 da Coruña a Fisterra, que articulan a súa relación co resto da provincia.\nNa zona este o territorio é cruzado de norte a sur pola estrada AC-400 de Carballo a Cerceda.


Os comuneiros de Trasmañó apostan pola castaña como fonte de ingresos | RedondelaTV\nOs comuneiros de Trasmañó, no concello de Redondela, apostan pola castaña como alternativa á venda de madeira. Queren diversificar os recursos do seu monte, para convertelo nunha alternativa laboral para a veciñanza. Os castiñeiros que plantaron na primavera xa comezaron a dar os primeiros froitos.\nNo mes de marzo, os comuneiros de Trasmañó plantaron 400 castiñeiros no monte Mirallo. Ata ese momento nesta zona había eucaliptos, acacias e piñeiros que creceran de xeito desordenado e sen control. Tras facer a corta e vender a madeira, decidiron darlle un novo uso ao terreo.\nTrátase da primeira plantación de castiñeiros longal e famosa que se fai no sur da provincia de Pontevedra. Estas especies, máis propias do interior, producen castañas dun alto valor comercial. Nun prazo de tres ou catro anos xa se poderán facer as primeiras recolleitas pero o proxecto vai moito máis alá. O obxectivo primordial da directiva e reordenar o monte para que se converta nunha alternativa laboral. Seis meses despois da plantación, comezan a dar os primeiros froitos. Polo momento, son uns poucos ourizos pero, en dez ou doce anos, os castiñeiros estarán a pleno rendemento.\n6 mayo, 2013 Denuncian once verteduras incontroladas en Redondela


X Xuntanza de embarcacións tradicionais. Portas Abertas no estaleiro de Carlagho\nTras as vacacións de verán a blog volve a actividade para contar todo o que fixemos neste algo mais dun mes que leva parado.\nComo ven sedo habitual nos últimos anos coincidindo coa celebración de nosa xuntanza, durante a semana previa facemos unhas xornadas de portas abertas o estaleiro. Co fin principal de darnos a coñecer un pouco mais e que a xente poida ollar a labor que facemos durante todo o ano.\nPublicado por sueste en 17:59 No hay comentarios:\nO pasado mércores, día 10, fixemos a viaxe dende Moaña ata O Freixo onde se celebra o XI Encontro de Embarcacións Tradicionais de Galicia entre os días 11 e 14 de xullo.\nA saída, prevista nun principio para o Sábado día 6, tivo que ser posposta por problemas eléctricos no cadro das bombas do Eliseo.\nAs previsións meteorolóxicas presaxiaban unha travesía aburrida con pouco vento e moita calor. Saímos de Moaña ao despuntar o día e, cando apenas levabamos navegados quince minutos, caeu sobre a ría unha mesta néboa que nos acompañaría xa toda a travesía ata a entrada da ría de Muros-Noia.\nPublicado por sueste en 17:58 No hay comentarios:\nHoxe, 3 de xullo, comezouse a calafatear a cuberta do Eliseo. Esta obra está sendo realizada polos operarios da Carpintaría de ribeira Vicente & Tito, que ten o seu taller en San Adrián de Cobres. Esta obra forma parte das obras subvencionadas polo Programa Proamare.\nO traballode calafateo consiste en tapar as xuntas das táboas que conforman a cuberta do barco, de maneira que impida o paso da auga á bodega, tanto doce como salgada, e lograr así a estamnqueidade pola cuberta. Para iso, o carpinteiro introducirá entre cada dúas táboas a suficiente estopa ben prensada. Posteriormente, recobrirase a estopa con brea ou outro material para impermeabilizala. Estes traballos adoitanse realizar no verán, especialmente a finais, que é cando se atopan as táboas da cuberta máis separadas entre elas debido á calor.\nNa foto pódese aprezar a estopa, os ferros de calafatear e o martelo.\nPublicado por sueste en 21:06 No hay comentarios:\nAdhesión ao Foro Proamare\nO xoves, 27 de xuño, a Asociación Sueste adheriuse ao foro Proamare: a rede vital do mar. No acto estiveron moitas entidades galegas e portuguesas relacionadas coas actividades no mar. A asociación Sueste terá a consideración de entidade fundadora.\nA finalidade da Rede Proamare é a defensa do patrimonio marítimo conxunto de Portugal e Galicia.\nForo Proamare, a Rede vital do Mar\nPublicado por sueste en 20:56 No hay comentarios:\nNa paxina web do Museo Naval de San Sebastián, pódese baixar un libro que fai unha análise sobre o futuro que lle espera as embarcacións tradicionais. Facendo un repaso pola situación das mesmas nos distintos países a si como nas diferentes zonas do noso pais, igualmente analiza algunhas tipoloxías propias do Cantábrico. Aínda que xa e un libro algo antigo ten contidos interesantes.\nPreparando os botes para o verán\nEstivemos estes últimos dias bastante atarefados no estaleiro preparando os botes para a botadura que se fixo o sábado pola tarde coincidindo coa marea. No Sueste tivemos que cambiar un anaco de un banzo que dende fai un par de anos sempre facía auga.\nPublicado por sueste en 22:04 No hay comentarios:\nAs orixes da pesca do bacallau en Terranova\nInteresantes artigos publicados no Faro de Vigo, edición de Pontevedra, sobre as orixes da pesca do bacallau en Terranova.\nFaro de Vigo - Los ciclos pesqueros y las campañas de Terranova\nFaro de Vigo - Las campañas de Terranova (II)\nPublicado por sueste en 14:14 No hay comentarios:\nNavegación dende Málaga\nBúscase unha persoa que queira navegar a vela dende Málaga. Precísase a alguén que teña tempo, saiba navegar a vela e queira ir con outras persoas a buscar un veleiro de 12 metros a Málaga para subilo ata a nosa ría.\nOs que estean interesados, enviade un correo ao da Asociación Sueste. asociacionsueste@gmail.com.\nPublicado por sueste en 11:13 No hay comentarios:\nProgramación actividades 2013\nEn Asemblea Ordinaria, celebrada o día 13 de abril, foron aprobados os proxectos para o ano 2013:\n- Organización e realización dun curso para preparar os exames para a obtención do título de Patrón de embarcacións de recreo PER, en colaboración coa Escola Velamorrazo.\n- Planificación e organización da X Xuntanza de Embarcacións Tradicionais de Moaña. Agosto 2013.\n- Planificación e organización, se se dispón da axuda solicitada á Deputación, dunha regata de galeóns. Agosto 2013.\n- Participación en ARTE NA ILLA. 12 de maio.\n- Solicitude de declaración de Ben de Interese Cultural para o galeón Eliseo.\n- Organización de regata de botes e dornas.\n- Organización dun curso de navegación tradicional.\n- Realización de obras de mantemento do galeón Eliseo.\nNesta asemblea aprobáronse as contas correspondentes ao exercicio 2012, así como tamén outros asuntos.\nPublicado por sueste en 20:52 No hay comentarios:\nConvocatorias de Asembleas\nDía: 12 de abril de 2013.\n2º.- Aprobación, se procede, das contas do ano 2012.\n3º.- Plan de actividades para o ano 2013.\n5ª.- Rogos e preguntas.\nLugar: Sede da Asociación de Veciós A Praia – Seara de Moaña, entrada por Ramón Cabanillas, nº 53; BAIXO A.\n1º.- Modificación e ampliación, se procede, de algún artigo dos Estatutos da Asociación Sueste.\nInteresante artigo de prensa publicado hai varios anos, e recuperado polo blog delmorrazo, podes pinchar aquí:\nORIGEN DE LAS BATEAS DE MEJILLON EN LA RIA DE VIGO\nPublicado por sueste en 20:28 No hay comentarios:\nFaro de Vigo - Sueste nombra nueva directiva y promueve un encuentro de embarcaciones tradicionales\nPublicado por sueste en 17:15 No hay comentarios:\nNo día de hoxe sae publicada unha reportaxe sobre as carpinterías de ribeira na Voz de Galicia para a cal estiveron facendo fotos hai uns días no estaleiro.\nVoz de Galicia - Carpinteiros do Mar\nPublicado por sueste en 23:23 No hay comentarios:\nX Xuntanza de embarcacións tradicionais. Portas Ab...\nLas embarcaciones tradicionales ante el nuevo mile...